Diari Oficial de la Generalitat Valenciana


Sumari del DOGV 5687, del 24-01-2008 (2008/647)

ORDE de 28 de desembre de 2007, de la Conselleria de Cultura i Esport, per la qual s'aproven les bases i es convoquen els premis a la tasca dels llibreters de la Comunitat Valenciana en la difusió del llibre.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5687

Data del DOGV
:   24-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/647


Data del document
:   28-12-2007

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * llibreria
    * distinció honorífica
    * premi cultural

ORDE de 28 de desembre de 2007, de la Conselleria de Cultura i Esport, per la qual s'aproven les bases i es convoquen els premis a la tasca dels llibreters de la Comunitat Valenciana en la difusió del llibre. [2008/647]
La Generalitat, tal com estableix l'article 49.1.4 de l'Estatut d'Autonomia de la Comunitat Valenciana, té competència exclusiva en matèria de cultura. Sobre aquesta base, resulta oportú incentivar les iniciatives i activitats dels llibreters valencians que afavorisquen la difusió del llibre i els hàbits de lectura. Per tot això, fent ús de les facultats que em confereix l'article 28 de la Llei de la Generalitat 5/1983, de 30 de desembre, de Govern Valencià,
ORDENE
Primer
Es convoca un concurs públic per a la concessió dels premis a la labor dels llibreters de la Comunitat Valenciana en la difusió del llibre per a l'any 2008 i s'aproven les bases per les quals es regeix aquesta convocatòria, els models referents a la instància de sol·licitud (annex I), la fitxa tècnica de la llibreria (annex II), la fitxa de manteniment de tercers (annex III) i l'imprés de declaració de no estar sotmés en cap prohibició per a ser beneficiari de subvencions (annex IV).
Segon
L'import global màxim destinat a aquestes ajudes serà de quinze mil euros (15.000 euros) i es farà efectiu a càrrec del pressupost de l'any 2008 de la Generalitat, dins de l'aplicació pressupostària 77.46.15.824.81, dins de la línia T5502000, denominada «Premi a la labor dels llibreters de la Comunitat Valenciana en la difusió del llibre». La concessió de les subvencions està subvencionada a l'existència en els esmentats pressupostos de crèdit adequat i suficient, de conformitat amb el que disposa l'Ordre de 26 de setembre de 1994 (DOGV de 6 d'octubre de 1994), de la conselleria d'Economia i Hisenda.
DISPOSICIÓ ADDICIONAL
Única
D'acord amb l'Ordre de 26 de setembre de 1994, de la conselleria d'Economia i Hisenda, referent a la tramitació anticipada d'expedients de despesa, tots els actes dictats en l'expedient de subvenció que es convoca per la present Ordre s'entendran condicionats al fet que, en dictar la resolució de concessió de la subvenció, subsistisquen les mateixes circumstàncies de fet i de dret existents en el moment en què es produïren aquells actes.
DISPOSICIONS FINALS
Primera
Es delega en la directora general del Llibre, Arxius i Biblioteques la facultat de resoldre la concessió d'aquests premis i se l'autoritza perquè, en l'àmbit de les seues competències, adopte les mesures necessàries per al desenvolupament i l'execució d'aquesta ordre.
Segona
La present Ordre produirà efecte el dia de la publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà interposar potestativament un recurs de reposició o bé plantejar directament un recurs contenciós administratiu, en els terminis i davant els òrgans que s'indiquen a continuació:
a) El recurs de reposició s'haurà d'interposar davant la consellera de Cultura i Esport, en el termini d'un mes comptador des de l'endemà de la publicació.
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
València, 28 de desembre de 2007
La consellera de Cultura i Esport,
TRINIDAD MARIA MIRÓ MIRA.
Bases de la convocatòria
Bases de la convocatòria per a l'adjudicació dels premis a la labor dels llibreters de la Comunitat Valenciana en la difusió del llibre per a 2008.
Primera. Objecte de la convocatòria
1. Els premis a la labor dels llibreters de la Comunitat Valenciana es concediran en dues modalitats, a fi d'abastar les diverses tipologies de llibreries que es presenten a la convocatòria.
2. Les dues modalitats s'establiran segons la classificació de tipus de llibreria, que s'acreditarà per mitjà de les dades objectives aportades per la fitxa tècnica de les llibreries candidates.
3. Es concedirà un únic premi per modalitat a una llibreria de la Comunitat Valenciana que haja destacat per la seua labor en la difusió del llibre i la promoció de la lectura durant el 2007.
4. La dotació del premi és de set mil cinc-cents euros (7.500 euros) per modalitat i el beneficiari serà una llibreria per cadascuna de les dues modalitats.
5. El premi no podrà quedar declarat desert. La Comissió Tècnica de Valoració podrà acumular la quantia de les dues modalitats en un únic premi.
Segona. Requisits dels sol·licitants
a) Els sol·licitants seran les llibreries la seu social de les quals estiga a la Comunitat Valenciana i que complisquen la finalitat del premi.
b) Les llibreries hauran de tenir una activitat ininterrompuda mínima de dos anys. La Comissió Tècnica de Valoració d'aquest premi podrà establir excepcions amb les llibreries que no complisquen aquest requisit, o que siguen de nova creació, si la seua labor comporta un especial interés cultural o innovador.
c) No podran obtenir la condició de beneficiaris els sol·licitants que incórreguen en alguna de les causes d'inhabilitació i prohibició per a ser beneficiari de la subvenció regulada en l'article 13 de la Llei 38/2003, de 17 de novembre, General de Subvencions.
d) No podran obtenir la condició de beneficiaris aquells sol·licitants que no es troben, en finalitzar el termini de presentació de la sol·licitud, al corrent de les obligacions tributàries i davant la Seguretat Social.
Tercera. Casos exclosos
No podran ser candidates al premi:
a) Les llibreries que pertanyen a organismes i empreses públiques.
b) Les llibreries el sistema de vendes i difusió de les quals siga únicament a través d'Internet.
c) Les llibreries en què la comercialització del llibre i la cultura escrita no siga l'element bàsic.
Quarta. Règim normatiu d'aquestes ajudes
1. El procediment per a la concessió d'aquestes ajudes es tramitarà en règim de concurrència competitiva, tal com estableix l'article 22.1 de la Llei 38/2003, General de Subvencions.
2. A aquesta convocatòria s'hi aplicaran les presents bases reguladores, la Llei d'Hisenda Pública de la Generalitat Valenciana, la Llei 38/2003, General de Subvencions i el Reglament de la Llei 38/2003, aprovat pel Reial Decret 887/2006.
3. Les ajudes concedides mitjançant aquesta convocatòria no necessiten notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa ni el del falsejament de la competència, i no afectar així els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
Cinquena. Termini de les sol·licituds i documentació que cal presentar
1. El termini de presentació de sol·licituds serà d'un mes comptat des de l'endemà de la publicació d'aquesta ordre en el Diari Oficial de la Comunitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.
2. Podran presentar sol·licituds les llibreries, ja siguen persones jurídiques o físiques legalment constituïdes, que hauran de formalitzar-se segons el model inclòs en l'annex I de la present Ordre, i aniran acompanyades dels originals o de fotocòpies compulsades dels documents següents:
a) Si el sol·licitant és una persona física, fotocòpia compulsada del document nacional d'identitat. Si el sol·licitant és persona jurídica, fotocòpia compulsada del document públic que n'acredite la constitució, així com la documentació que acredite la representació que exerceix el firmant de la sol·licitud i la fotocòpia compulsada del seu document nacional d'identitat.
b) Fotocòpia compulsada del CIF o NIF, segons el sol·licitant siga persona jurídica o física.
c) Declaració del representat legal que la llibreria està ubicada a la Comunitat Valenciana.
d) Certificats acreditatius que la llibreria es troba al corrent de les obligacions tributàries, tant pel que fa als tributs estatals com als autonòmics, i davant la Seguretat Social, referits als 12 mesos anteriors a la sol·licitud de la subvenció, en els termes previstos en l'article 22 del Reglament General de Subvencions aprovat pel Reial Decret 887/2006, de 21 de juliol.
Els sol·licitant que ho desitgen podran autoritzar la Direcció General del Llibre, Arxius i Biblioteques per a demanar el certificat que es troba al corrent de les obligacions de la Seguretat Social davant la Tresoreria General de la Seguretat Social, el certificat que es troba al corrent dels tributs estatals davant l'Agència Tributaria i el certificat dels tributs autonòmics davant de la conselleria d'Economia, Hisenda i Ocupació de manera telemàtica. El fet que l'interessat s'aculla a aquesta norma comporta la seua autorització expressa a la Direcció General del Llibre, Arxius i Biblioteques per a sol·licitar aquest dada a la Tresoreria General de la Seguretat Social, a l'Agència Tributària i a la conselleria d'Economia, Hisenda i Ocupació.
e) Memòria en la qual s'exposaran els motius i les raons que justifiquen la candidatura de la llibreria al premi. Esta memòria haurà de contenir els aspectes següents:
- La trajectòria de la llibreria, implantació en la comunitat i repercussió social d'aquesta.
- Contingut de les activitats realitzades i actuacions que constituïsquen un factor determinant per a la difusió del llibre i la promoció de la lectura.
- Memòria detallada de les activitats realitzades, amb descripció de continguts, característiques, participants, lloc de realització, recursos personals i mitjans tècnics usats, dates de realització, objectius previstos i valorats en la mesura que siga possible, i conclusions.
f) Fitxa tècnica de la llibreria candidata (annex II).
g) En suport de la sol·licitud, es podrà presentar material annex (vídeos, memòries anuals, etc.) que amplie la informació sobre la llibreria candidata.
h) Les llibreries que disposen de 50 o més treballadors han d'acreditar, per mitjà d'una declaració responsable, el compliment de la normalització sobre integració laboral de les persones amb discapacitat o l'exempció d'aquesta obligació, en virtut del que disposa l'article 7 de la Llei 11/2003, de 10 d'abril, de la Generalitat, i l'article 38.1 de la Llei 13/1982, de 7 d'abril.
i) Imprés de Declaració responsable firmada pel representant legal que acredite que l'entitat sol·licitant no està sotmesa a les prohibicions establides en l'article 13 de la Llei 38/2003, de 17 de novembre, General de Subvencions, segons el que determina l'apartat 7 de l'article 13 de l'esmentada Llei (annex IV).
3. La documentació assenyalada en l'apartat anterior es podrà presentar en el Registre Auxiliar de la Biblioteca Valenciana (monestir Sant Miquel dels Reis. Avinguda Constitució, 284. 46759 València), en el registre de les direccions territorials de Cultura i Esport de Castelló, València o Alacant o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Donat cas que la documentació es presente en Correus, es regularà per l'article 31 del Reial Decret 1.829/99, de 3 de desembre, pel qual s'aprova el reglament que regula la prestació de servicis postals.
4. Si la sol·licitud no fóra presentada en el Registre Auxiliar de la Biblioteca Valenciana, es recomana remetre un fax a l'òrgan gestor de la convocatòria (Direcció General del Llibre, Arxius i Biblioteques, núm.: 042 510 152), on s'indique el número i la data d'entrada al registre i l'òrgan on s'ha presentat la sol·licitud.
5. Si la sol·licitud no reuneix els requisits i documents que s'assenyalen en aquesta base es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fera així, es considerarà que desisteix de la petició amb una resolució prèvia, d'acord amb l'article 71, apartat 1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
Sisena. Procediment de concessió
1. L'òrgan competent per a la instrucció del procediment de concessió de la subvenció és l'Àrea de Coordinació del Llibre i Biblioteques, en els termes establits per la Llei 38/2003, General de Subvencions.
2. Es nomena una Comissió Tècnica de Valoració de les sol·licituds, integrada per:
President: el cap de l'Àrea de Coordinació del Llibre i Biblioteques.
Vicepresident: un cap de servici de la Direcció General del Llibre, Arxius i Biblioteques.
Vocals: cinc representants de reconegut prestigi en l'àmbit cultural valencià.
Secretari sense vot: un cap de servici de la Direcció General del Llibre, Arxius i Biblioteques.
3. La Comissió Tècnica de Valoració examinarà les sol·licituds presentades segons els termes establits en les bases segona i cinquena i amb els criteris de valoració regulats en l'apartat cinqué d'aquesta base, i formularà la proposta d'adjudicació d'aquests premis mitjançant l'òrgan instructor, l'aprovació de la qual correspondrà la directora general del Llibre, Arxius i Biblioteques, la qual dictarà una resolució per delegació de la consellera de Cultura i Esport que serà publicada en el Diari Oficial de la Comunitat Valenciana.
4. Per a la proposta d'adjudicació, en cas d'empat de les millors proposicions, la Comissió Tècnica de Valoració tindrà en compte la preferència exigida en l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.
5. En els criteris de valoració, la Comissió Tècnica de Valoració tindrà en compte el conjunt d'elements que intervenen sobre la difusió del llibre i la promoció de la lectura, com ara: trajectòria cultural acreditada de la llibreria candidata, rellevància i interés que el projecte puga tenir per al foment de la lectura, i abast del projecte per a fomentar la comunicació i cohesió cultural en la seua comunitat.
6. En allò no previst en la present convocatòria, la Comissió Tècnica de Valoració ajustarà la seua actuació al que es preveu per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener.
7. Si passats sis mesos des del moment que produïsca efectes la present Ordre, no hi recau una resolució, es considerarà que totes les peticions presentades han sigut denegades per silenci administratiu.
Setena. Forma de pagament
El pagament s'efectuarà per mitjà d'una transferència bancària una vegada notificada la resolució d'adjudicació als interessats, i sempre que el beneficiari complisca els requisits exigits per la Llei 38/2003, General de Subvencions, tal com s'exigeix en les presents bases.
Per a fer efectiu aquest pagament, la llibreria beneficiària haurà d'haver presentat, en el termini de trenta dies a partir de la recepció de la notificació de la resolució, l'imprés d'altes de tercers per a pagaments de la Generalitat emplenat com cal segons el model de l'annex III.
Huitena. Obligacions dels beneficiaris
Són obligacions dels beneficiaris
a) Acreditar davant la conselleria de Cultura i Esport el compliment dels requisits i de les condicions que determinen la concessió de l'ajuda.
b) Acreditar abans de dictar-se la proposta de resolució de concessió, que es troba al corrent en el compliment de les obligacions tributàries i davant la Seguretat Social
c) Sotmetre's a les actuacions de control financer que corresponen a l'òrgan concedent o qualssevol altres actuacions de comprovació i control financer que puguen realitzar els òrgans de control competents, per a la qual cosa haurà d'aportar tota la informació que li siga requerida en l'exercici d'aquestes actuacions, d'acord amb el que s'estableix en l'article 46 de la Llei 38/2003, de 17 de novembre, General de Subvencions.
d) Comunicar a la conselleria de Cultura i Esport l'obtenció de subvencions, ajudes, ingressos o recursos que financen les activitats subvencionades, procedents de qualssevol administracions o ens públics.
e) Adoptar les mesures de difusió contingudes en els articles 14 i 18 de la Llei 38/2003, de 17 de novembre, General de Subvencions.
Novena. Causes de reintegrament
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, General de Subvencions.
Desena. Infraccions i sancions administratives
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que es preveu en el títol IV de la Llei 38/2003, de 17 de novembre, General de Subvencions.